Grønlandshajer når at se lidt af hvert i løbet af deres levetid.

Ifølge et nyt studie af et hold danske forskere slår hajerne alle aldersrekorder for hvirveldyr.

Den ældste grønlandshaj, forskerholdet stødte på, er vurderet til at have levet mellem 272 og 512 år.

Det skriver Videnskab.dk.

Det vil sige, at den senest blev født et pænt stykke inden Den franske Revolution i 1789 og potentielt er blevet født ikke lang tid efter Columbus opdagede Amerika i 1492.

Læs også : Grønlandshajen genstand for stort dansk forskningsprojekt

- Jeg har slet ikke haft tid til at tænke over de mere sjove perspektiver, men den svømmede vel rundt på Tordenskjolds tid, siger marinebiolog og ph.d.-studerende Julius Nielsen fra Københavns Universitet, som står bag studiet, til Videnskab.dk.

Studiet er netop offentliggjort på forsiden af det videnskabelige tidsskrift Science.

Kulstof-14-datering løste gåden

Ved Aarhus Universitet er professor i dyrefysiologi Tobias Wang begejstret for fundet.

- Det er et både flot og imponerende studie, som viser, at der er rigtig meget, vi ikke ved om, hvordan dyr lever under naturlige forhold, så der venter stadig mange spændende opdagelser derude, siger han til Videnskab.dk.

Biologerne har længe vidst, at grønlandshajerne kunne blive gamle, men ingen har hidtil fundet en metode til at måle deres alder.

På biologistudiet hørte Julius Nielsen om grønlandshajernes gådefulde alder under en forelæsning.

Gennem sit arbejde på Grønlands Naturinstitut havde han adgang til vævsprøver af grønlandshajerne og kunne ved hjælp af kulstof-14-datering løse gåden.